
****

**R E P U B L I K A H R V A T S K A**

**PRIMORSKO - GORANSKA ŽUPANIJA**

**GRAD RIJEKA**

**Upravni odjel za gradsku imovinu**

Odsjek za upravljanje objektima stambene

namjene

KLASA : 370-01/24-01/300

URBROJ: 2170-1-08-01-25-3

Rijeka, 13. siječnja 2025. g.

Na temelju odredbe članka 14. Odluke o najmu stanova za priuštivo stanovanje ("Službene novine Grada Rijeke“ broj 15/24) i Zaključka Gradonačelnika Grada Rijeke od 7. siječnja 2025. godine, objavljuje se

**JAVNI POZIV**

**ZA PRIKUPLJANJE PRIJAVA ZA DAVANJE**

**STANOVA U NAJAM ZA PRIUŠTIVO STANOVANJE**

**I. PREDMET JAVNOG POZIVA**

Predmet Javnog poziva je davanje u najam sljedećih stanova:

1.) Jednosobni stan koji se sastoji od 1 sobe, kuhinje s blagovaonicom, kupaonice s wc-om i hodnika, koji se nalazi u potkrovlju zgrade i površine je 42,70 m2,

2.) Jednosobni stan koji se sastoji od 1 sobe, kuhinje s blagovaonicom, kupaonice s wc-om i drvarnice, koji se nalazi na 2. katu zgrade i površine je 30,62 m2,

3.) Dvosobni stan koji se sastoji od 2 sobe, kuhinje s blagovaonicom, kupaonice s wc-om, hodnika i drvarnice, koji se nalazi na 1. katu zgrade i površine je 59,92 m2,

4.) Dvosobni stan koji se sastoji od 2 sobe, kuhinje, kupaonice s wc-om, hodnika i drvarnice, koji se nalazi u prizemlju zgrade i površine je 58,21 m2,

5.) Jednosobni stan koji se sastoji od 1 sobe, kuhinje s blagovaonicom, kupaonice s wc-om, koji se nalazi u prizemlju zgrade i površine je 35,50 m2,

6.) Jednosobni stan koji se sastoji od 1 sobe, kuhinje, kupaonice s wc-om, hodnika i drvarnice, koji se nalazi u prizemlju zgrade i površine je 49,83 m2.

Sastavni dio ovog Javnog poziva su tlocrti predmetnih stanova.

Iznos najamnine utvrđuje se po cijeni m2 od 4,00 eura/m2 mjesečno sukladno Zaključku o utvrđivanju visine slobodno ugovorene najamnine za stanove koji se daju u najam za priuštivo stanovanje donesenom 30. prosinca 2024. godine (''Službene novine Grada Rijeke'' broj 17/24). Najmoprimac je u navedenom periodu u obvezi plaćati sve troškove stanovanja (troškove vode, struje, plina, komunalne naknade, pričuvu, kao i sve ostale troškove u svezi sa stanovanjem).

**II. UVJETI ZA SUDJELOVANJE U POSTUPKU**

Pravo na podnošenje prijave za davanje stana u najam za priuštivo stanovanje ima punoljetni državljanin Republike Hrvatske do navršenih 45 godina života koji na dan objave Javnog poziva ima prebivalište na području grada Rijeke ako:

1. on i članovi obiteljskog domaćinstva navedeni u prijavi nemaju u najmu stan u vlasništvu Grada ili Republike Hrvatske ili stan ili kuću u vlasništvu ili suvlasništvu ili bilo kojem drugom obliku korištenja na području Republike Hrvatske,

2. on i članovi obiteljskog domaćinstva navedeni u prijavi nisu imali u vlasništvu ili suvlasništvu ili bilo kojem drugom obliku korištenja stan ili kuću u razdoblju od pet godina prije objavljivanja Javnog poziva,

3. on i članovi obiteljskog domaćinstva navedeni u prijavi nisu kupili ili nisu u postupku kupnje stana po Programu društveno poticane stanogradnje,

4. on i članovi obiteljskog domaćinstva navedeni u prijavi nisu u sudskom sporu s Gradom,

5. on i članovi obiteljskog domaćinstva navedeni u prijavi nemaju dugovanja prema Gradu,

6. su on ili njegov bračni drug, izvanbračni drug, životni partner ili neformalni životni partner u radnom odnosu,

7. on i njegov bračni drug, izvanbračni drug, životni partner ili neformalni životni partner nisu koristili stan u vlasništvu Grada temeljem Javnog poziva za davanje stanova u najam za priuštivo stanovanje u razdoblju od 5 godina prije objave Javnog poziva.

Prema broju članova obiteljskog domaćinstva, a s obzirom na strukturu i kvadraturu stanova koji su predmet Javnog poziva pravo na podnošenje prijave za davanje stana u najam sukladno ovom Javnom pozivu ima samac i mlada obitelj, uključujući jednoroditeljsku obitelj s najviše do troje djece.

Uvjete iz točaka 1. do 5. trebaju zadovoljiti kumulativno svi članovi obiteljskog domaćinstva navedeni u prijavi.

Obiteljsko domaćinstvo čine podnositelj prijave i članovi njegove obitelji, i to: bračni ili izvanbračni drug, životni partner ili neformalni životni partner, srodnici po krvi u pravoj liniji i njihovi bračni ili izvanbračni drugovi odnosno životni partneri ili neformalni životni partneri, pastorci, posvojenici, posvojitelji te osobe koje je podnositelj prijave dužan uzdržavati prema odredbama posebnog zakona, pod uvjetom da s podnositeljem prijave odnosno najmoprimcem stanuju i da su na dan objave Javnog poziva prijavljeni na istoj adresi prebivališta kao i podnositelj prijave.

Stanovanje u obiteljskom domaćinstvu dokazuje se uvjerenjem o prebivalištu (ne starijem od 30 dana) za sve članove obiteljskog domaćinstva koji su navedeni u prijavi, izdanom od strane nadležne policijske uprave, na temelju kojeg je moguće nedvojbeno utvrditi da su svi članovi obiteljskog domaćinstva trajno nastanjeni na istoj adresi.

Postojanje bračne zajednice dokazuje se vjenčanim listom (ne starijim od 30 dana).

Postojanje izvanbračne zajednice dokazuje se pisanom izjavom o postojanju izvanbračne zajednice danom pod kaznenom odgovornošću, potpisanom od strane podnositelja prijave, izvanbračnog druga i dva svjedoka, s time da svi potpisi na izjavi moraju biti ovjereni kod javnog bilježnika.

Postojanje životnog partnerstva osoba istog spola dokazuje se izvatkom iz registra životnog partnerstva ili drugom odgovarajućom javnom ispravom (ne starijom od 30 dana).

Postojanje neformalnog životnog partnerstva osoba istog spola dokazuje se pisanom izjavom o postojanju neformalnog životnog partnerstva osoba istog spola, danom pod kaznenom odgovornošću, potpisanom od strane podnositelja prijave, životnog partnera i dva svjedoka, s time da svi potpisi na izjavi moraju biti ovjereni kod javnog bilježnika.

Srodstvo podnositelja prijave s članom obiteljskog domaćinstva dokazuje se rodnim listom ili izvatkom iz matice rođenih za sve članove obiteljskog domaćinstva navedene u prijavi (ne stariji od 30 dana).

Podnositelj prijave je dužan uz prijavu dostaviti potpisanu izjavu o suglasnosti za obradu osobnih podataka.

**III. MJERILA ZA UTVRĐIVANJE LISTE**

Lista podnositelja prijava na javni poziv za davanje u najam stanova za priuštivo stanovanje (u daljnjem tekstu: Lista za priuštivo stanovanje) utvrđuje se na osnovu sljedećih mjerila:

1. duljine prebivanja na području grada Rijeke,

2. ostvarenog radnog staža u Republici Hrvatskoj,

3. godina života,

4. zaposlenja podnositelja prijave ili njegovog bračnog druga / izvanbračnog druga / životnog partnera / neformalnog životnog partnera na radnom mjestu koje je deficitarno,

5. stručne spreme,

6. maloljetne djece i djece na redovnom školovanju.

Za bodovanje prema navedenim mjerilima uzet će se u obzir okolnosti i činjenice koje postoje na dan objave Javnog poziva.

Pod pojmom deficitarna zanimanja smatraju se zvanja na razini regionalnih i lokalnih tržišta rada za kojima postoji potreba prema aktualnim Preporukama za obrazovnu upisnu politiku i politiku stipendiranja koje izrađuje Hrvatski zavod za zapošljavanje. Pri tom su mjerodavni podaci koji se odnose na Primorsko goransku županiju, odnosno grad Rijeku. Preporuke Hrvatskog zavoda za zapošljavanje dostupne su na mrežnim stranicama Hrvatskog zavoda za zapošljavanje:

https://www.hzz.hr/objavljene-preporuke-za-obrazovnu-upisnu-politiku-i-politiku-stipendiranja-za-2025-godinu/

Izvadak iz Odluke o najmu stanova za priuštivo stanovanje:

***Članak 7****.*

*Podnositelju prijave za svaku godinu prebivanja na području grada Rijeke pripada* ***1 bod****.*

*Godine prebivanja u smislu stavka 1. ovoga članka, dokazuju se uvjerenjem o prebivalištu izdanom od strane nadležne policijske uprave.*

***Članak 8****.*

*Podnositelju prijave za svaku godinu radnog staža ostvarenog u Republici Hrvatskoj pripada* ***1 bod****.*

*Godine radnog staža ostvarenog u Republici Hrvatskoj dokazuju se elektroničkim zapisom o radnom pravnom statusu (e-radnom knjižicom) ili preslikom izvornika radne knjižice.*

***Članak 9.***

*Podnositelju prijave od navršenih 18 godina do navršenih 30 godina života pripada* ***10 bodova****, a**podnositelju prijave od navršenih 30 godina do navršenih 45 godina života pripada* ***15 bodova****.*

***Članak 10****.*

*Podnositelju prijave ili njegovom bračnom drugu, izvanbračnom drugu, životnom partneru ili neformalnom životnom partneru koji je zaposlen na radnom mjestu koje je deficitarno pripada* ***5 bodova****.*

*Na temelju stavka 1. ovoga članka moguće je ostvariti najviše 5 bodova.*

*Činjenica iz stavka 1. ovoga članka dokazuje se potvrdom o zaposlenju koju izdaje poslodavac ili važećim ugovorom o radu.*

***Članak 11.***

*Podnositelju prijave na temelju njegove stručne spreme pripada:*

*- za visoku stručnu spremu, odnosno završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski studij te višu stručnu spremu, odnosno završen preddiplomski sveučilišni studij ili stručni studij u trajanju od najmanje tri godine* ***20 bodova****,*

*- za srednju stručnu spremu* ***10 bodova****.*

*Stručna sprema iz stavka 1. ovoga članka dokazuje se svjedodžbom o završenom školovanju, diplomom, elektroničkim zapisom o radnom pravnom statusu (e-radnom knjižicom) ili preslikom izvornika radne knjižice.*

*Podnositelju prijave koji je stekao akademski stupanj doktora znanosti dodatno pripada* ***5 bodova****.*

*Akademski stupanj iz stavka 3. ovoga članka dokazuje se sveučilišnom diplomom ili potvrdom visokog učilišta o stjecanju akademskog stupnja doktora znanosti.*

***Članak 12.***

*Podnositelju prijave koji ima maloljetno dijete ili dijete na redovitom školovanju pripadaju* ***3 boda****, neovisno o broju djece.*

*Ispunjavanje uvjeta iz stavka 1. ovoga članka za maloljetno dijete dokazuje se rodnim listom, a za dijete na redovitom školovanju potvrdom škole odnosno visokog učilišta.*

*Podnositelju prijave koji je samohrani roditelj djeteta iz stavka 1. ovoga članka pripadaju* ***4 boda****, neovisno o broju djece.*

*Ispunjavanje uvjeta iz stavka 3. ovoga članka dokazuje se potvrdom Zavoda za socijalni rad ili drugom odgovarajućom dokumentacijom.*

*Bodovi iz stavaka 1. i 3. ovoga članka međusobno se isključuju.*

***Članak 13.***

*Utvrđeni bodovi prema uvjetima i mjerilima iz članaka 7. do 12. ove Odluke zbrajaju se te se na osnovu ukupnog broja bodova utvrđuje Lista za priuštivo stanovanje.*

*Ako dva ili više podnositelja prijava ostvare jednaki broj bodova, prednost pri utvrđivanju Liste za priuštivo stanovanje ima podnositelj prijave koji ostvari veći broj bodova redoslijedom sljedećih kriterija:*

*1. bodovi ostvareni na temelju članka 10. ove Odluke,*

*2. bodovi ostvareni na temelju članka 7. ove Odluke,*

*3. po datumu rođenja podnositelja prijave, na način da prednost ima podnositelj prijave koji je mlađi.*

Odluka o najmu stanova za priuštivo stanovanje dostupna je na sljedećoj poveznici: <https://sn.rijeka.hr/2024/12/odluka-o-najmu-stanova-za-priustivo-stanovanje/>

**IV. ISPRAVE I DOKAZI KOJI SE PRILAŽU UZ PRIJAVU**

1. Domovnica ili osobna iskaznica podnositelja prijave,

2. uvjerenje o prebivalištu za podnositelja prijave i članove obiteljskog domaćinstva navedene u prijavi (ne starije od 30 dana računajući od dana objave Javnog poziva),

3. izvadak iz matične knjige vjenčanih ili izvadak iz matične knjige rođenih za podnositelja prijave i izvadci iz matične knjige rođenih za članove obiteljskog domaćinstva navedene u prijavi (ne stariji od 30 dana računajući od dana objave Javnog poziva),

4. pisana izjava podnositelja prijave o postojanju izvanbračne zajednice, data pod kaznenom odgovornošću, potpisana od strane podnositelja prijave, izvanbračnog druga i dva svjedoka, time da svi potpisi na izjavi moraju biti ovjereni kod javnog bilježnika,

5. izvadak iz registra životnog partnerstva ili iz matice vjenčanih ili druga odgovarajuća javna isprava (ne stariji od 30 dana računajući od dana objave Javnog poziva),

6. pisana izjava o postojanju neformalnog životnog partnerstva osoba istog spola, dana pod kaznenom odgovornošću, potpisana od strane podnositelja prijave, životnog partnera i dva svjedoka, time da svi potpisi na izjavi moraju biti ovjereni od javnog bilježnika, (ne starija od 30 dana računajući do dana objave Javnog poziva),

7. uvjerenje Državne geodetske uprave, Područnog Ureda za katastar Rijeka o posjedovanju/neposjedovanju nekretnina za podnositelja prijave i članove obiteljskog domaćinstva navedene u prijavi (ne starije od 30 dana računajući do dana objave Javnog poziva),

8. potvrda Zemljišno-knjižnog odjela Općinskog suda u Rijeci izdana temeljem pregleda abecednog imenika da podnositelj prijave i članovi obiteljskog domaćinstva navedeni u prijavi nemaju u vlasništvu kuću ili stan (ne starija od 30 dana računajući od dana objave Javnog poziva),

9. pisana izjava podnositelja prijave dana pod materijalnom i kaznenom odgovornošću i ovjerena kod javnog bilježnika (ne starija od 30 dana računajući od dana objave Javnog poziva):

- da podnositelj prijave i članovi obiteljskog domaćinstva navedeni u prijavi nemaju u najmu stan u vlasništvu Grada ili Republike Hrvatske ili stan ili kuću u vlasništvu ili suvlasništvu ili bilo kojem drugom obliku korištenja na području Republike Hrvatske,

- da podnositelj prijave i članovi obiteljskog domaćinstva navedeni u prijavi nisu imali u vlasništvu ili bilo kojem drugom obliku korištenja stan ili kuću u razdoblju od pet godina prije objavljivanja Javnog poziva,

- da podnositelj prijave i članovi obiteljskog domaćinstva navedeni u prijavi nisu kupili ili nisu u postupku kupnje stana po Programu društveno poticane stanogradnje,

- da podnositelj prijave i članovi obiteljskog domaćinstva navedeni u prijavi nisu u sudskom sporu s Gradom Rijekom,

- da podnositelj prijave i članovi obiteljskog domaćinstva navedeni u prijavi nemaju dugovanja prema Gradu Rijeci,

- da su podnositelj prijave, ili njegov bračni drug, izvanbračni drug, životni partner ili neformalni životni partner u radnom odnosu,

- da podnositelj prijave i njegov bračni drug, izvanbračni drug, životni partner ili neformalni životni partner nisu koristili stan u vlasništvu Grada temeljem Javnog poziva za davanje stanova u najam za priuštivo stanovanje u razdoblju od 5 godina prije objave Javnog poziva,

10. dokaz o zaposlenju (potvrda o zaposlenju koju izdaje poslodavac, važeći ugovor o radu),

11. potvrda poslodavca ili Hrvatskog zavoda za mirovinsko osiguranje o radnom stažu ostvarenom u Republici Hrvatskoj do dana objave Javnog poziva – za podnositelja prijave,

12. potvrda ili uvjerenje škole ili visokog učilišta o redovnom upisu u školsku/akademsku godinu 2023/2024 (za punoljetnu djecu na redovnom školovanju),

13. važeće uvjerenje Hrvatskog zavoda za socijalni rad (ili druga odgovarajuća dokumentacija) da se podnositelj prijave kao roditelj/posvojitelj samostalno brine o članovima obiteljskog domaćinstva (djeci/posvojenicima),

14. svjedodžba o završenom školovanju, diploma, elektronički zapisa o radnom pravnom statusu (e-radna knjižica) ili preslika izvornika radne knjižice, odnosno diploma ili potvrda visokog učilišta o stjecanju akademskog stupnja doktora znanosti za podnositelja prijave,

15. izjava podnositelja prijave o davanju suglasnost za obradu osobnih podataka,

16. za slučaj odsutnosti podnositelja prijave, ovjerena punomoć (specijalna),

17. po potrebi - ostalo.

Sve isprave podnositelj prijave može dostaviti u izvorniku (originalu), u ovjerenoj preslici ili u neovjerenoj preslici.

Kada se isprave dostavljaju u neovjerenoj preslici, prilikom predaje prijave obavezno se daju na uvid i izvornici dokumenata čije se preslike prilažu uz prijavu.

Sve isprave koje se mogu pribaviti elektroničkim putem iz sustava e-građani važeće su.

Ovjerene izjave podnositelja prijave navedene pod rednim brojevima 4., 6. i 9. nije potrebno odvojeno pisati i svaku izjavu zasebno ovjeriti, već sve izjave koje daje podnositelj prijave mogu biti objedinjene pod jednom ovjerom javnog bilježnika.

Izjava podnositelja prijave navedena pod rednim brojem 15. obavezno se prilaže, a istu nije potrebno ovjeravati kod javnog bilježnika.

**V. ROK I MJESTO PODNOŠENJA PRIJAVE**

**Prijave se podnose od 13.01.2025. g. do zaključno 28.01.2025. g. osobno u šalter sali Grada Rijeke, Titov trg 3 – prizemlje, šalteri broj 1 i 2 – radnim danom od 9,00 do 14,00 sati ili putem pošte preporučeno na adresu: Grad Rijeka, Upravni odjel za gradsku imovinu, Odsjek za upravljanje objektima stambene namjene, Titov trg 3, s naznakom „PRIJAVA NA JAVNI POZIV ZA DAVANJE U NAJAM STANA ZA PRIUŠTIVO STANOVANJE“.**

**Prijava se podnosi isključivo na obrascu koji je moguće podići na šalterima 10, 11 i 12 u šalter sali Grada Rijeke, Titov trg 3 – prizemlje te na mrežnim stranicama Grada Rijeke www.rijeka.hr.**

**Sve informacije vezane za podnošenje prijave mogu se dobiti u Upravnom odjelu za gradsku imovinu, Rijeka, Titov trg 3, osobno ili putem telefona 209-341.**

**Prijava podnesena izvan roka odbacit će se.**

**Ako podnositelj prijave ne ispunjava uvjete iz članka 4. Odluke o najmu stanova za priuštivo stanovanje, prijava će se odbiti.**

**Za nepotpune prijave podnositelju prijave odredit će se dopunski rok od 5 dana za dopunu prijave potrebnom dokumentacijom.**

**Ako podnositelj prijave ni nakon isteka roka ne dopuni prijavu potrebnom dokumentacijom, izvršit će se bodovanje bez bodovanja mjerila za koje je trebalo dopuniti prijavu, a ako se radi o dokumentaciji kojom se dokazuje ispunjavanje uvjeta iz članka 4. Odluke o najmu stanova za priuštivo stanovanje, prijava će se odbiti.**

**VI. LISTA ZA PRIUŠTIVO STANOVANJE**

**Prijedlog Liste za priuštivo stanovanje**, Popis podnositelja prijava čije su prijave odbijene i Popis podnositelja prijava čije su prijave odbačene objavljuje se na oglasnoj ploči Grada Rijeke, Titov trg 3 (prizemno) i na mrežnoj stranici Grada Rijeke www.rijeka.hr, na način i u skladu s propisima o zaštiti osobnih podataka.

Podnositelj prijave ima pravo podnijeti prigovor na redoslijed i obavljeno bodovanje na Prijedlogu Liste za priuštivo stanovanje, kao i u slučaju ako je njegov zahtjev odbijen ili odbačen te se nalazi na Popisu podnositelja prijava čije su prijave odbijene ili Popisu podnositelja prijava čije su prijave odbačene.

Prigovori se podnose Gradonačelniku grada Rijeke, putem Upravnog odjela za gradsku imovinu, Odsjeka za upravljanje objektima stambene namjene, u roku od 8 dana od dana objave Prijedloga Liste za priuštivo stanovanje, Popisa podnositelja prijava čije su prijave odbijene i Popisa podnositelja prijava čije su prijave odbačene.

Odluku o prigovoru donosi Gradonačelnik na temelju prijedloga Povjerenstva te se ona u pisanom obliku sa obrazloženjem dostavlja podnositelju prijave u roku od 30 dana od dana isteka roka za podnošenje prigovora.

Odluka Gradonačelnika po prigovoru je konačna.

Konačnu Listu za priuštivo stanovanje utvrđuje Gradonačelnik grada Rijeke.

**Konačna Lista za priuštivo stanovanje** objavljuje se na oglasnoj ploči Grada Rijeke, Titov trg 3 (prizemno) i na mrežnoj stranici Grada Rijeke www.rijeka.hr, na način i u skladu s propisima o zaštiti osobnih podataka.

Konačna Lista za priuštivo stanovanje sadrži:

- redni broj podnositelja prijave,

- ime i prezime podnositelja prijave,

- ukupan zbroj bodova za svakog podnositelja prijave,

- mjesto i datum utvrđivanja Konačne Liste za priuštivo stanovanje.

Lista za priuštivo stanovanje vrijedi do dovršetka postupka davanja u najam stanova koji su bili predmet Javnog poziva.

Stan se daje u najam prema redoslijedu uvrštenosti podnositelja prijava na Listi za priuštivo stanovanje s time da samac ima pravo odabrati samo jednosobni stan.